**Ah, tot mai liniştit mi-e verbul**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ah, tot mai liniştit mi-e verbul

Şi dragostea şi-a mea viaţă.

Ca floarea pomului pe apă

Îmi curge somnul lin pe faţă.

Arată-mi-se-n vis un cântec,

Îl cânt cum cântă numai dorul:

„Ia-mi lacrima, dar ochii lasă-mi,

Ia apa, dar să-mi laşi izvorul”.

„Eşti trist, te pregăteşti de iarnă?”

Iubita parcă mă întreabă,

Iar eu, senin, răspundu-i parcă:

„Mă pregătesc de flori şi iarbă”.